अजीत जोगी की पार्टी ने विधानसभा चुनावों के लिये मायावती की बसपा पार्टी के साथ गठबंधन किया है। राज्य की कुल 90 सीटों में से 35 बसपा 53 जोगी और 2 सीटें सीपीएम को मिली है। स्पष्ट रूप से अजीत जोगी ने खुद को भाजपा और कांग्रेस के बाद थर्ड फ्रंट के रूप में खड़ा कर दिया है। हालांकि, यहां ध्यान देने वाली बात ये है कि जोगी परिवार के चार सदस्य तीन अलग-अलग राजनीतिक दलों से चुनाव लड़ेंगे। जोगी और उनके पुत्र जहां खुद की पार्टी जनता कांग्रेस के साथ हैं वहीं जोगी की पत्नी रेणु जोगी अभी भी कांग्रेस के साथ बनी हुई हैं जबकि उनकी बहू बसपा के साथ हैं। अजीत जोगी के पास जहां आदिवासी मतदाता आधार का समर्थन है वहीं बसपा का दलित मतदाताओं पर अच्छी पकड़ है। स्पष्ट रूप से कांग्रेस को बसपा और जनता कांग्रेस पार्टी से काफी नुकसान होने वाला है। खबरों की मानें तो जोगी की पत्नी रेणु जोगी को अगर कांग्रेस की तरफ से टिकट नहीं मिलता है तो कांग्रेस का दामन छोड़ भी सकती हैं। इसका मतलब ये है कि अजीत जोगी को खोकर कुछ साल पहले कांग्रेस पहले ही अपना काफी नुकसान कर चुकी है अब अगर जोगी की पत्नी रेणु जोगी भी कांग्रेस का दामन छोड़ती हैं तो कांग्रेस का नुकसान होना तय है। कांग्रेस पार्टी छत्तीसगढ़ में शासन करने के 15 सालों के अपने इंतजार को खत्म करने के लिए टिकट वितरण में नए चेहरों और पुराने दिग्गजों, दोनों को जगह दे रही है लेकिन पार्टी का कोई भी गलत कदम एक बार फिर से उसके बचे खुचे अस्तित्व को ले डूबेगा क्योंकि रेणु जोगी के सहारे कांग्रेस पार्टी कुछ ही सही लेकिन आदिवासी मतदाता को लुभाने में कामयाब हो सकती है।